  Виталий Пронин Дышетӥсьёслы конкурсэ пыриськон понна нырысь урок ортчытоно, солы методикая ужъёс дасяно, ваньзэ видео вылэ гожтоно вал.Шаерысьтымы Дышетонъя но наукая министерство, Дышетонэз азинтонъя институт радъязы «Таза улонлы дышетӥсь» ӵошатскон. Угось югдур секыт - школаосын таза нылпиос 18 процент сяна ӧвӧл.Конкурсэ вуиз шаермылэн пӧртэм сэрегъёсысьтыз 36 уж. Дунъясьёсты тужгес паймытӥзы шарканъёс но сюмсиос - физкультурая сяна, ӵошатсконэ пыриськиллям крезьгуръя, ОБЖ-я, биологияя, ӟуч кылъя но литературая дышетӥсьёс, покчи классъёсты визьнодасьёс. Вожвылъяськон шаерамы ортчиз кыкетӥ ползэ.- Ужрадлэн кулэлыкез бадӟым, - вера жюриен кивалтӥсь, институтысь математикая но естественной наукаосъя кафедраен кивалтӥсьлэсь ужзэ быдэсъясь Полина Кощеева. - Угось эскеронъёс возьмато: нылпиослэн тазалыксы дышетскытозязы 4-5 поллы уродме. Озьы пӧлысьтызы 40 процентэз школазэс йылпумъяло муре пыӵам висёнъёсын - синъёссы лябӟо, сюрлызы кырыжске... Талэн мугез одӥг: нылпиосты мултэс визьманы выриськомы, таза улон сярысь вунэтӥськомы.Ужъёсты дунъязы эмъясьёс но. Дышетӥсьёслы конкурсэ пыриськон понна нырысь урок ортчытоно, солы методикая ужъёс дасяно, ваньзэ видео вылэ гожтоно вал. Тужгес трос балл - 38 - люканы быгатӥз Ижысь 24 номеро гимназиысь 26 аресъем психолог Татьяна Чекурнёва.- Таза улон сярысь малпаськыны кутски 14 арескам, - шуэ нылаш. - Уг юиськы. Уг кыскиськы. Мугорме ялан кыдатӥсько. Россиысь дышетӥсьёслэн сайтсы пыр таза улон пумысен тодон-валанме весь будэтӥсько. Бӧрысь тодэмме пиналъёслы но, дышетӥсьёслы  но пыӵатыны вырисько.Т. Чекурнёвалэн конкурсэ ыстэм ужез сӥземын вал стрессъёсын нюръяськон амалъёслы. 7-тӥ классэ ветлӥсь нылъёслы но пиослы визьнодась валэктэ: шуг-секытъёс кылдыку, улоно, умоез сярысь малпаськыса. Тодын возёно: вӧзад - анай-атаед, ӵыжы-выжыед но эшъёсыд. Соос тыныд котьку юрттозы. Лапкам мылкыдэз озьы ик ӝутозы киужен, спортэн вырон, шонер шокан.Ватсано: Татьяна Владимировна та вормонэныз дугдыны уг малпа. Матысь дыре Россиысь визьнодасьёс пӧлын кужымзэ мерталоз - «Таза улонлы дышетӥсь» конкурсын Удмурт шаермылэсь данзэ утёз.Конкурсэ пыриськисьёс но вормисьёс та нуналъёсы Иже люкаськылӥзы. Ог-огенызы адскем, кенешем сяна, ӧз вунэтэ мугорзэс куасалляны. Котькудӥз сьӧраз юромо вайиз спорт дӥсь но ӵушкон. Визьнодасьёс асьсэлы асьсэос (миофасциальной) массаж лэсьтӥзы. Тодон-валанзэс муромытӥзы мастер-классъёсын. 2012-тӥ арын ортчем конкурсын вормисьёс - Ижысь Оксана Елышева, Лия Тукаева, Сарапулысь Елена Шадрина - вераны выризы: пиналлэсь тазалыксэ ӝутон борды басьтӥськоно дэмен. Чаклано: тэшкылиос школаын маин кӧтсэс тыро, лулсэрзы макем юн, дышетон интыосын эмъясьёслэн кабинетъёссы вань-а, спорт ужрадъёсы нылпиос пырисько-а, уг-а. Ольга Корепанова  